ISASI BALANZATEGI (EH Bildu, 2015-04-16):
Legebiltzarreko presidentea, arratsalde on.
Iñaki Oyarzabal jauna, egia da hitz egin genuela, pozten naiz behingoagatik entzuteaz gainera zerbaitekin jabetzen zarela. Komentatu genuen elkarrizketa hartan Espainiako unibertsitate hierarkiakoa, napoleonikoa, zentralizatua eta nahiko zurruna zela.
Endogamikoa eta Erdi Aroko estamentua zela esaten nion Iñaki Oyarzabal jaunari esateko oso zurruna dela, oso gutxi aldatu izan dela eta Europako ereduen artean, hegoaldeko unibertsitateen artean, beharbada bere barne funtzionamenduari begira atzerakoiena. Gu ez gatoz bat. Ez gatoz bat Estatuaren monopolioa izatea unibertsitatea gaur egun. Hori aldatu egin behar da.
Sailburu andrea, ondo ezagutzen duzu unibertsitatea eta guk eskumenak eskatzea ez da bakarrik independentistak garela, ez, unibertsitatea modernoa nahi dugulako, malguagoa.
Gaur egun titulazioak egiteko Espainiako unibertsitatean sufrikario bat da. Sufrikario bat da ze prozesua egin behar den eta unibertsitate berrienetan zerbait ezaugarri berritzailea baldin bada, da malgutasuna titulazio berriak eskaintzerakoan. Hemen kontrola, Estatuaren kontrola unibertsitatearen eta, oro har, garapen ekonomikoaren kontrakoa da.
Oyarzabal jaunak beste herriei buruz hitz egiterakoan, apaltasun pixka bat komenigarria izango litzateke eta apaltasun bat ikusteko nik, atrebentzia handia ez bada, gomendatuko nioke irakurtzea berak ondo estimatuko duen Ortega y Gasseten liburua "La misión de la universidad", pixka bat jakiteko zertan den eta berak nola esaten zuen unibertsitatearen kopia txar bat baino, hobe zela eredu propioa lantzea.
EH Bildu eredu propioa lantzearen aldekoa da. Guk uste dugu Jaurlaritzak indar handiago egin beharko lukeela eskumenak lortzeko zeren eta gure ehun produktiboa zertxobait desberdina baldin bada eta ahalbidetzen baldin badu egitea zenbait gauza Espainian oro har zailagoak izan daitezkeenak, guk beharko genuke unibertsitatea egokitu gure errealitateari. Eta beharko genuke gure errealitateak ere baliatzea unibertsitatea gure gazteria hobeto integratzeko gure ehun sistema horretan eta beharko genituzke titulazio sistema propioa garatzea.
Egia da, eta horretan bat nator Oyarzabal jaunarekin, eztabaidatu behar dugula eredua zein den. Nik printzipioz eta unibertsitatean eztabaidatu genuenean Boloñako prozesuetan serioz aztertu genuen katalanekin batera hiru urteko graduen aukera. Eta egia da urte horietan nagusitu egin zela, trantsizio prozesua, Celaá andreak aipatu izan duen bost urteko eredu hartatik 4+1 eredu hartara, baina oraindik ez dago itxita.
Eskatzen dugu malgutasuna, unibertsitate antolaketan malgutasuna. Eskatzen dugu eskumenak  - eta gure zuzenketan horrela esaten dugu -  Jaurlaritzak errazagoa delako kudeaketa gertutik unibertsitateari begira. Eskatzen dugu hori kontutan hartuz gure unibertsitaterik handiena, unibertsitate publiko handiena, Euskal Herriko Unibertsitatea, Akitaniako unibertsitatearekin batera talde batean sartuta dagoelako, eta oso interesgarria izan zitekeen.
Gertatzen da ikasle mugikortasuna Euskal Herritik Akitaniara zailtasun handiak dauzkagula bateraezintasunak dauzkagulako. Eta horrexegatik eskatzen ditugu eskumenak hemen izatea horrelako aldaketak egin ahal izateko. Eta tontakeria iruditzen zaigu errege batek oraindik unibertsitateko tituluak sinatu behar izatea.
Besterik ez eta guk geureari eutsiko diogu. Eskerrik asko.